U-I-89/92
Datum: 1992-12-24T00:00:00.000+01:00
ecli: ECLI:SI:USRS:1992:U.I.89.92
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS I, 106 | 24.12.1992
dokument: US16226
akt: Zakon o Svetu Predsedstva SR Slovenije za varstvo ustavne ureditve (Ur. list SRS, št. 22/81 in 38/88)
resitev: nesprejem pobude
izrek: Pobuda za oceno ustavnosti izpodbijanega zakona se ne sprejme.
stavek: S tem, ko je bil izvoljen in ko je nastopil funkcijo prvi predsednik Republike Slovenije, je prenehalo obstajati Predsedstvo Republike Slovenije in s tem tudi Svet Predsedstva Republike Slovenije za varstvo ustavne ureditve. Izpodbijani zakon torej sedaj ureja delovanje organa, ki ga ni več, zato tega zakona ni več mogoče uporabljati in je zato treba šteti, da je zakon prenehal veljati, čeprav formalno ni bil razveljavljen.Po sedanji ustavni ureditvi ustavno sodišče ne more več, tako kot je bilo to mogoče po prejšnji ustavi, ocenjevati ustavnosti zakonov, ki ne veljajo več. Ker ta procesna predpostavka za sprejem pobude torej ni izpolnjena, ni bilo potrebno ocenjevati, ali je izpolnjena druga procesna predpostavka - dovoljenost ustavnosodne presoje po 1. členu ustavnega zakona za izvedbo ustave.
odlocitev: sklep
geslo: Pristojnosti predsednika republike na področju varstva ustavne ureditve.

Nepristojnost ustavnega sodišča za oceno zakona, ki je pred začetkom postopka prenehal veljati.
podlaga: Ustava 1991, 161. čl., 107. čl.

Ustavni zakon za izvedbo Ustave (UZIU), 1. odst. 3. čl. in 7. čl. Zakon o postopku pred Ustavnim sodiščem SR Slovenije (ZUSS), 6. al. 2. odst. 25. čl.
vlagatelj: Poslanski klub Demos Skupščine Republike Slovenije
datum_vloge: 1992-07-22T22:00:00.000Z
datum_odlocitve: 1992-12-23T23:00:00.000Z

# U-I-89/92-27

# 24/12-1992

# S K L E P

Ustavno sodišče je na seji dne 24/12-1992 obravnavalo pobudo poslancev Poslanskega kluba "Demos" Skupščine Republike Slovenije in

## s k l e n i l o :

Ustavno sodišče ne sprejme pobude in ne začne postopka za oceno ustavnosti zakona o Svetu Predsedstva SR Slovenije za varstvo ustavne ureditve (Uradni list SRS, št. 22/81 in 38/88).

# O b r a z l o ž i t e v

Pobudniki so dne 23/7-1992 vložili pobudo za oceno ustavnosti v izreku tega sklepa navedenega zakona z utemeljitvijo, da ni v skladu s 107. členom ustave, ki predsedniku republike ne daje nikakršnih pristojnosti na področju varstva ustavne ureditve.

Izpodbijani zakon je Skupščina SR Slovenije sprejela dne 15/7-1981, njegove spremembe pa 25/10-1988, v času veljavnosti ustave SR Slovenije iz leta 1974. Zakon je bil sprejet na podlagi 376. člena navedene ustave, ki je v prvotnem besedilu nalagal predsedstvu republike, da med drugim obravnava vprašanja s področja "varstva z ustavo določenega reda", v kasnejšem besedilu 1. tč. amandmaja LXXXII pa je bilo določeno, da predsedstvo republike obravnava vprašanja s področja "varstva z ustavo določene ureditve".

Izpodbijani zakon o Svetu Predsedstva SR Slovenije za varstvo ustavne ureditve v 1. členu določa, da se ustanovi Svet Predsedstva SR Slovenije za varstvo ustavne ureditve zaradi uresničevanja določenih pravic, dolžnosti in odgovornosti Predsedstva SR Slovenije, ki jih ima po ustavi na področju varstva ustavne ureditve.

Pristojnosti Sveta so podrobneje opredeljene v 2., 3., 8. in 9. členu izpodbijanega zakona.

Nova ustava uvaja funkcijo predsednika republike. Predsednik republike nima več pristojnosti na področju "varstva ustavne ureditve".

S tem, ko je bil izvoljen in ko je nastopil funkcijo prvi predsednik Republike Slovenije, je prenehalo obstajati Predsedstvo Republike Slovenije in s tem tudi Svet Predsedstva Republike Slovenije za varstvo ustavne ureditve. Izpodbijani zakon torej sedaj ureja delovanje organa, ki ga ni več, zato tega zakona ni več mogoče uporabljati in je zato treba šteti, da je zakon prenehal veljati, čeprav formalno ni bil razveljavljen. Po sedanji ustavni ureditvi ustavno sodišče ne more več, tako kot je bilo to mogoče po prejšnji ustavi, ocenjevati ustavnosti zakonov, ki ne veljajo več. Ker ta procesna predpostavka za sprejem pobude torej ni izpolnjena, ni bilo potrebno ocenjevati, ali je izpolnjena druga procesna predpostavka - dovoljenost ustavnosodne presoje po 1. členu ustavnega zakona za izvedbo ustave.

Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).

P r e d s e d n i k

dr. Peter Jambrek